## El Consell ratifica la contractació d’emergència per al subministrament d’equipament escolar de mobiliari i menjadors

*** S’ha destinat un total de 365.488,87 euros per al proveïment d’equipament escolar urgent i reposició de mobiliari i material per a menjadors
* Es beneficien d’estes actuacions centres escolars d’una vintena de municipis afectats per la riuada**

El Consell ha pres nota de la declaració d’emergència i resolució d’adjudicació de dos contractes d’emergència de subministrament d’equipament escolar de mobiliari i menjadors per a centres docents afectats per la riuada del 29 d’octubre.

La Conselleria d’Educació, Cultura, Universitats i Ocupació ha destinat un total de 365.488,87 euros, a través de dos contractes d’emergència que permetran dur a terme estes actuacions.

Un d’estos disposa d’un pressupost de 332.368,51 euros per al subministrament d’equipament escolar de mobiliari i menjadors. L’altre té una dotació total de 33.120,36 euros per a la reposició de mobiliari escolar i està dividit en dos anualitats: 20.080,83 euros amb càrrec als pressupostos de 2024 i 13.039,10 euros amb càrrec als de 2025.

D’esta manera, la Conselleria respon a la necessitat de proveïment d’equipament escolar urgent i reposició de mobiliari i material per a menjadors en centres escolars afectats per a poder reprendre l’activitat educativa amb normalitat. Entre altres, s’inclou l’adquisició d’estores d’espuma, prestatgeries, expositors i armaris.

Prèviament a la realització dels contractes d’emergència, i amb la finalitat d’atendre de manera prioritària les necessitats dels centres educatius danyats, des de la Direcció General de Centres Docents s’ha avaluat el material disponible en el magatzem situat en l’Arxiu Logístic de la Generalitat Valenciana, reservat per a peticions de centres escolars no afectats.

S’ha destinat esta quantitat de 365.488,87 euros per a l’adquisició de vaixelles, llavaplats, taules de menjador, prestatgeries, mobles, pupitres, trones, jocs, pissarres i matalafs, entre altres elements. Este import se suma al d’altres contractes d’emergència ja aprovats per al trasllat dels estudiants reubicats en altres centres i els seus docents.

D’estos contractes d’emergència es beneficien centres educatius de prop de 20 municipis afectats per la riuada: Albal, Alcàsser, Aldaia, Alfafar, Algemesí, Benetússer, Catarroja, Chiva, l’Alcúdia, Massanassa, Millares, Paiporta, Picanya, Polinyà de Xúquer, Xirivella i les pedanies Forn d’Alcedo i la Torre a València.

El termini d’execució previst té una duració d’entre un i tres mesos.

Fecha: 17/12/2024